પોતાની મોટી મોટી બડાશો હાંકવાનું ચાલું રાખતાં નાણાંમંત્રીએ રાષ્ટ્રીય આરોગ્ય સંરક્ષણ યોજના (નેશનલ હેલ્થ પ્રોટેક્શન સ્કીમ-એનએચપીએસ) ની જાહેરાત કરી હતી અને દાવો કર્યો હતો કે 10 કરોડ ગરીબ અને નબળા વર્ગના લોકોને આરોગ્ય સેવાઓ પૂરી પાડવા સરકારી મદદવાળો આ વિશ્વનો સૌથી મોટો હેલ્થકેર પ્રોગ્રામ છે. આ પ્રોગ્રામ અંતર્ગત પ્રત્યેક પરિવારને દવાખાનામાં દાખલ થવાના ખર્ચને પહોંચી વળવા સરકારી મદદવાળુ રૂ. 5 લાખનું વીમા કવચ પૂરું પાડવામાં આવશે. નાણાંમંત્રીએ પોતાના બજેટ પ્રવચનમાં વળી એવું પણ વચન આપ્યું હતું કે આ યોજનાના સરળ અમલીકરણ માટે પૂરતું નાણાંભંડોળ પણ પૂરું પાડવામાં આવશે, જો કે બજેટના દસ્તાવેજોમાં તેમના વચનનું ક્યાંય પણ પ્રતિબિંબ પડતું જણાતું નથી. રૂ. 5 લાખનું વીમા કવચ પૂરું પાડવા વાર્ષિક રૂ. 3000ના પ્રિમિયમનો તદ્દન વ્યવહારું અંદાજ મૂકીયો તો પણ બજેટમાં રૂ. 30,000 કરોડની જરૂર પડે. ગરીબ પરિવરાને વાર્ષિક રૂ. 30,000નું વીમાકવચ પૂરું પાડતી હાલની આરોગ્ય વીમા યોજના એટલે કે રાષ્ટ્રીય સ્વાસ્થ્ય બીમા યોજના (આરએસબીવાય)ના અમલ માટે નાણાંમંત્રીએ 2018-19ના બજેટમાં ફક્ત રૂ. 2000 કરોડની ફાળવણી કરી છે. બાદમાં આરોગ્ય મંત્રાલય, નાણાંમંત્રાલય અને નીતિ આયોગના અધિકારીઓ દ્વારા જારી કરાયેલા નિવેદનમાંથી સ્પષ્ટ સંકેત મળતો હતો કે નાણાંમંત્રીએ જાહેર કરેલ નેશનલ હેલ્થકેર પ્રોટેક્શન સ્કીમનો અ વર્ષથી અમલ શરૂ થાય એવી નહિવત શક્યતા છે. દેશમાં પથરાયેલા 1.5 લાખ જેટલા આરોગ્ય કેન્દ્રોની મદદથી પ્રાથમિક આરોગ્ય સેવાઓ પૂરી પાડવા માટે બજેટમાં રૂ. 1200 કરોડની ફાળવણી કરવામાં આવી હતી. આ કેન્દ્રો મફત આવશ્યક દવાઓ અને સારવારની સેવાઓ, પ્રસુતિ અને બાળ આરોગ્યની સેવાઓ અને બિન-ચેપી રોગોની સારવાર માટેની આરોગ્ય સેવાઓ સહિતની સર્વગ્રાહી આરોગ્ય સેવાઓ પૂરી પાડે છે. પ્રત્યેક આરોગ્ય કેન્દ્ર દીઠ ફક્ત રૂ. 80,000ની રકમને ધ્યાનમાં લેતાં કોઇપણ વ્યક્તિ કલ્પના કરી શકે કે આ આરોગ્ય. કેન્દ્રોને કેટલી હદે ઓછું નાણાંભંડોળ ફાળવવામાં આવ્યું છે. તદઉપરાંત આ રોગ્ય કેન્દ્રો પણ જેનો એક હિસ્સો બનવાના છે તે નેશનલ હેલ્થ મિશન માટે પણ બજેટમાં રૂ. 30,634 કરોડની ફાળવણી કરવામાં આવી છે જે ગત વર્ષના સુધારેલા અંદાજની તુલનાએ રૂ. 658 કરોડ ઓછા છે.